Diari Oficial de la Generalitat Valenciana


Sumari del DOGV 7347, del 27-08-2014 (2014/7841)

ORDE 70/2014, de 25 d'agost, de la Conselleria d'Educació, Cultura i Esport, per la qual s'establixen les bases i es convoquen ajudes (per al període comprés entre l'1 de setembre i el 31 de desembre de 2014) per als centres privats que durant el curs 2014-2015 impartisquen cicles formatius de Formació Professional Bàsica i els segons cursos de programes de qualificació professional inicial a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7347

Data del DOGV
:   27-08-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/7841


Data del document
:   25-08-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 70/2014, de 25 d'agost, de la Conselleria d'Educació, Cultura i Esport, per la qual s'establixen les bases i es convoquen ajudes (per al període comprés entre l'1 de setembre i el 31 de desembre de 2014) per als centres privats que durant el curs 2014-2015 impartisquen cicles formatius de Formació Professional Bàsica i els segons cursos de programes de qualificació professional inicial a la Comunitat Valenciana. [2014/7841]  
La Llei Orgànica 2/2006, de 3 de maig, d'Educació (LOE), modificada per la Llei Orgànica 8/2013, de 9 de desembre, per a la millora de la qualitat educativa (LOMCE), especifica entre els seus principis fonamentals l'exigència de proporcionar una educació de qualitat a tots els ciutadans d'ambdós sexes, en tots els nivells del sistema educatiu, garantint una igualtat efectiva d'oportunitats. Amb la finalitat de garantir este principi bàsic, introduïx en l'article 3.10 els cicles de Formació Professional Bàsica en el sistema educatiu, que a més són d'oferta obligatòria i caràcter gratuït.  
D'acord amb el que establix la disposició final quinta de la LOMCE, els cicles de Formació Professional Bàsica substituiran progressivament els programes de qualificació professional inicial.  
El primer curs dels cicles de Formació Professional Bàsica s'implantarà en el curs escolar 2014-2015, curs en què se suprimirà l'oferta de mòduls obligatoris dels programes de qualificació professional inicial; durant este curs, els alumnes que superen els mòduls de caràcter voluntari obtindran el títol de Graduat en Educació Secundària Obligatòria. El segon curs dels cicles de Formació Professional Bàsica s'implantarà en el curs escolar 2015-2016.  
D'altra banda, la Conselleria d'Educació, Cultura i Esport, durant el curs 2013-2014, ha subvencionat el primer nivell dels programes de qualificació professional inicial en centres docents privats. A este alumnat cal donar-li continuïtat dins del sistema educatiu perquè finalitze el segon nivell del programa de qualificació iniciat, a fi que puga obtindre el títol de Graduat en Educació Secundària Obligatòria.  
  
El Reial Decret 127/2014, de 28 de febrer, pel qual es regulen aspectes específics de la Formació Professional Bàsica de les ensenyances de Formació Professional del sistema educatiu, fixa els currículums bàsics de catorze títols professionals bàsics, ampliats a set títols professionals més en virtut del Reial Decret 356/2014, de 16 de maig.  
D'acord amb tot este marc normatiu, amb la finalitat de garantir la continuïtat de l'oferta formativa i per a aconseguir complir el mandat de la Llei Orgànica d'Educació de proporcionar una educació de qualitat a tots els ciutadans d'ambdós sexes, en tots els nivells del sistema educatiu, es considera oportú convocar ajudes als centres docents privats dirigides a finançar part del cost que han d'assumir per la impartició de les dites ensenyances,  
Per això, i en virtut de les facultats conferides per l'article 28.e de la Llei 5/1983, del Consell, i pel Decret 9/2014, de 12 de juny, del president de la Generalitat, pel qual determina les conselleries en què s'organitza l'Administració de la Generalitat, i de les atribucions que em conferix l'article 47.11 del Text Refós de la Llei d'Hisenda Pública de la Generalitat Valenciana, i vista la proposta del director general de Centres i Personal Docent i de conformitat amb esta,  
  
  
ORDENE  
  
Article 1. Objecte  
1. La present convocatòria té per objecte establir les bases reguladores i convocar ajudes per al funcionament de centres docents privats que impartisquen el segon curs de programes de qualificació professional inicial (d'ara en avant PQPI) i dels que impartisquen cicles formatius de Formació Professional Bàsica (d'ara en avant FPB), durant el curs 2014-2015, per al període comprés entre l'1 de setembre i el 31 de desembre de 2014. Cada centre pot sol·licitar i rebre la subvenció per cada un dels grups que complisquen els requisits exigits en esta orde.  
2. Les ajudes que es concedisquen tindran el caràcter de subvenció i es regiran per la Llei 38/2003, de 17 de novembre, General de Subvencions, i la normativa que la desplega.  
3. La concessió d'ajudes es realitzarà en règim de concurrència competitiva.  
4. La percepció d'esta subvenció és compatible amb qualssevol altres subvencions, ajudes, ingressos o recursos per a la mateixa finalitat, procedents d'organismes públics o privats, sense que l'import total de les ajudes rebudes puga superar el cost de l'activitat subvencionada.  
  
5. En el cas de les ajudes per al funcionament de centres docents privats que impartisquen el segon curs de PQPI, es tracta de donar continuïtat als alumnes que hagen cursat durant el curs 2013-2014 el primer curs de PQPI subvencionat d'acord amb l'Orde 56/2013 de la Conselleria d'Educació.  
6. Per a les ajudes per al funcionament de centres docents privats que impartisquen cicles formatius de FPB, es tindrà en compte el que disposa la disposició addicional quinta del Reial Decret 127/2014, de 28 de febrer.  
  
Article 2. Sol·licitants. Requisits  
1. Podran sol·licitar l'obtenció de les ajudes regulades en la present orde:  
a) Per a les ajudes dirigides a la impartició del segon curs dels programes de qualificació professional inicial, en la modalitat d'aula, els centres docents privats que en el curs acadèmic 2013-2014 hagen impartit el primer curs d'un programa de qualificació professional inicial, en la modalitat d'aula, que haja sigut subvencionat d'acord amb el que disposa l'Orde 56/2013, de 6 de juny, de la Conselleria d'Educació, Cultura i Esport, per la qual es convoquen les ajudes per al desenrotllament de programes de qualificació professional inicial per al curs 2013-2014.  
  
b) Per a les ajudes dirigides a la implantació dels cicles de Formació Professional Bàsica, els centres docents privats que complisquen els requisits següents:  
- Estar autoritzat per a impartir un programa de qualificació professional inicial en la modalitat d'aula o taller, susceptible de ser substituït per un cicle de FPB segons el que disposa la disposició addicional quinta del Reial Decret 127/2014, de 28 de febrer.  
- Que durant el curs 2013-2014 el programa haja estat en funcionament.  
- Que el centre dispose de l'equipament i instal·lacions necessaris per a impartir durant el curs 2015-2016 el segon curs del cicle que se sol·licita. Amb la presentació de la sol·licitud s'entén que el centre disposa dels recursos necessaris, sense perjuí de la posterior comprovació per part de l'Administració.  
2. En tot cas, per a poder ser beneficiaris de la subvenció, els centres sol·licitants no hauran d'estar incursos en cap de les prohibicions establides en els articles 13.2 i 13.3 de la Llei General de Subvencions.  
  
  
Article 3. Crèdit pressupostari  
1. El finançament de les ajudes es garantirà pressupostàriament amb càrrec a la corresponent línia de subvenció.  
2. El pressupost destinat a finançar la present convocatòria ascendirà a 922.677,12 euros com a màxim, amb càrrec a la línia de subvenció T7876, del capítol IV, programa 422.30, dels pressupostos de la Generalitat per a l'any 2014.  
3. Del crèdit màxim, 102.660,00 euros es destinaran al finançament de les ajudes corresponents la impartició del segon curs de programes de qualificació professional inicial, i la resta, 820.017,12 euros, per al desenrotllament dels cicles de Formació Professional Bàsica.  
4. Este import podrà ser incrementat com a conseqüència d'una generació, una ampliació o una incorporació de crèdit que no requerirà d'una nova convocatòria, de conformitat amb el que preveu l'article 58, apartat 2, lletra a, punt quart, del Reglament de la Llei General de Subvencions. Així mateix, el mencionat import podrà ser minorat quan, en el marc de les polítiques d'estabilitat pressupostària i sostenibilitat financera, s'adopten mesures de no-disponibilitat que afecten els crèdits de la línia de subvenció que el finança.  
  
  
Article 4. Gastos subvencionables  
Els costos subvencionables es distribuiran en: professorat i gastos generals. Estos gastos s'entén que són els gastos atribuïbles al curs de PQPI o cicle de FPB per al qual s'ha atorgat la subvenció.  
A) Professorat  
En este apartat es podran imputar els costos corresponents a salaris del professorat i costos socials.  
B) Gastos generals  
Comprendrà els gastos següents:  
- Gastos de personal d'administració i servicis.  
- Gastos d'un altre personal col·laborador, sempre que no estiga inclòs en el càlcul del cost de les activitats complementàries i de servicis repercutibles a les famílies.  
- Gastos específics d'ensenyança: consum de material fungible, material didàctic, material i energia de laboratori i tallers, material d'avaluació.  
- Gastos de reparació del material inventariable: mobiliari escolar i equip didàctic.  
- Gastos de subministraments i servicis diversos: neteja, calefacció i refrigeració, aigua, gas, electricitat, conservacions i reparacions ordinàries i altres gastos d'immobles.  
- Gastos d'administració: consum de material no inventariable, comunicacions telefòniques, postals i telegràfiques, conservació i reparació de mobiliari d'oficina, reprografia i altres gastos d'administració.  
- Gastos de lloguers, tant d'instal·lacions com de maquinària lligada directament a la docència.  
- Altres gastos no inclosos en els apartats anteriors i que es consideren vinculats a la impartició del curs de PQPI o cicle de FPB subvencionats.  
  
Article 5. Quantia de la subvenció  
1. En el cas de les ajudes destinades als cursos de PQPI la quantia de la subvenció, per al període comprés entre l'1 de setembre i el 31 de desembre de 2014, serà de 8.555 euros per grup.  
2. En el cas de les ajudes destinades als cicles de FPB la quantia de la subvenció, per al període comprés entre l'1 de setembre i el 31 de desembre de 2014, serà de 21.026,08 euros per grup.  
  
Article 6. Sol·licituds. Forma i termini de presentació  
1. Les sol·licituds es presentaran en el termini de 10 dies a partir de l'endemà de la publicació d'esta orde en el Diari Oficial de la Comunitat Valenciana. L'incompliment d'este termini determinarà l'exclusió de la convocatòria.  
2. En la sol·licitud es farà constar el curs o cursos de PQPI i/o cicle o cicles de FPB per als quals se sol·licita la subvenció.  
3. La sol·licitud, omplida segons el model normalitzat que figura en l'annex I de la present orde i firmada pel titular del centre o representant de la titularitat, es presentarà en el Registre de la Conselleria d'Educació, Cultura i Esport, de l'avinguda Campanar, número 32, de València, o en qualsevol dels llocs establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Una vegada presentada la sol·licitud i la documentació en el registre corresponent, se n'enviarà una còpia escanejada a la següent adreça de correu electrònic: ?fpb\_thoxlums@ctc.te?.  
4. Junt amb la sol·licitud es presentarà la documentació següent:  
a) Certificats d'estar al corrent amb la hisenda estatal, la hisenda autonòmica i la Seguretat Social. No serà necessari aportar-los si s'autoritza la Conselleria d'Educació, Cultura i Esport a obtindre'ls directament. A este fi, s'ha de marcar la casella corresponent de la sol·licitud.  
  
b) Declaració responsable de no estar incurs en les causes de prohibició previstes en l'article 13 de la Llei General de Subvencions. Amb la firma de la sol·licitud s'inclou tal declaració responsable.  
c) Dades de domiciliació bancària segons model de l'annex III d'esta orde.  
d) Documentació acreditativa de la capacitat del firmant de la sol·licitud per a representar el centre docent.  
e) Documentació de la identificació fiscal del sol·licitant.  
5. Tots els documents que s'aporten hauran de ser originals o fotocòpies compulsades. Les compulses de les fotocòpies han de ser efectuades per la unitat de registre que remeta la documentació, sempre que este registre pertanga a l'Administració general de l'Estat o a qualsevol administració de les comunitats autònomes, o a la d'alguna de les entitats que integren l'Administració local, si en este últim cas s'ha subscrit l'oportú conveni, d'acord amb els articles 38.4 apartats a i b i 38.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i amb l'article 6.3 del Decret 130/1998, de 8 de setembre, del Govern Valencià, de registre d'entrada i eixida de sol·licituds, escrits, comunicacions i documents de l'Administració de la Generalitat (DOGV 3339, 28.09.1998).  
  
  
Article 7. Esmena d'errors  
1. Si l'escrit de sol·licitud no reunix els requisits exigits en esta convocatòria o no aporta la documentació a què es referix l'article 6, es requerirà l'interessat, d'acord amb el que establix l'article 23.5 de la Llei General de Subvencions, perquè, en un termini màxim i improrrogable de 10 dies hàbils, esmene les faltes o aporte els documents preceptius, amb indicació que, si no ho fa, es considerarà que desistix de la seua petició, prèvia resolució que haurà de ser dictada en els termes que preveu l'article 71 de la Llei 30/1992, de Règim Jurídic de les Administracions Públiques i del Procediment Administratiu Comú.  
  
2. Acabat el termini d'esmena, l'òrgan instructor verificarà si s'acredita el compliment dels requisits necessaris per a adquirir la condició de beneficiari i, entre estos, que no s'incorre en les prohibicions de l'article 13.2 i 13.3 de la Llei General de Subvencions.  
  
Article 8. Òrgan competent per a la instrucció del procediment i comissió de valoració  
1. L'òrgan competent per a l'ordenació i instrucció del procediment és el Servici de Centres Privats Concertats i Centres Privats.  
  
2. Una vegada comprovat el compliment dels requisits necessaris per a participar en la convocatòria, les sol·licituds i la documentació presentades seran estudiades per una comissió de valoració que estarà integrada pels membres següents:  
Presidenta: la subdirectora general de Centres Docents.  
Vocals:  
- La cap del Servici de Centres Privats Concertats i Centres Privats.  
  
- La cap del Servici de Gestió de la Formació i Qualificació Professional.  
- Un inspector d'educació designat per la Inspecció General d'Educació.  
- Un tècnic del Servici de Títols, Beques i Ajudes a l'Estudi.  
Secretari: un funcionari nomenat pel director general de Centres i Personal Docent, que exercirà les funcions de secretari de la comissió, amb veu però sense vot.  
En cas de vacant, absència, malaltia o qualsevol altra causa legal, de qualsevol membre de la comissió, serà substituït per un funcionari designat pel director general de Centres i Personal Docent.  
  
3. La comissió quedarà vàlidament constituïda amb la presència del president i el secretari i de la mitat almenys dels seus membres, d'acord amb el que establix l'article 26.1 de la Llei de Règim Jurídic de les Administracions Públiques i del Procediment Administratiu Comú. El funcionament de la comissió es regirà pel que disposa el capítol II del títol II d'esta llei.  
  
4. La comissió de valoració efectuarà la baremació dels expedients presentats i farà la proposta corresponent, tenint en compte les bases de la convocatòria.  
  
Article 9. Criteris generals de valoració per a les ajudes dirigides a la impartició del segon curs dels programes de qualificació professional inicial  
Per a la concessió i adjudicació d'estes subvencions, la comissió de valoració realitzarà l'avaluació de les sol·licituds presentades atenent els criteris següents:  
- Els centres docents privats que complisquen el requisit establit en l'article 2.1.a d'esta orde seran beneficiaris de l'ajuda.  
  
Article 10. Criteris generals de valoració per a les ajudes dirigides a la implantació dels cicles de Formació Professional Bàsica  
1. Per a la concessió i adjudicació d'estes subvencions, la comissió de valoració realitzarà l'avaluació de les sol·licituds presentades atenent els criteris següents:  
a) Si el cicle de FPB substituïx un PQPI de la modalitat d'aula i durant el curs 2013-2014 s'han impartit els dos cursos del programa, 10 punts.  
b) Si el cicle de FPB substituïx un PQPI que durant el curs 2013-2014 ha estat subvencionat d'acord amb el que disposa l'Orde 56/2013, de 6 de juny, de la Conselleria d'Educació, Cultura i Esport, per la qual es convoquen les ajudes per al desenrotllament de programes de qualificació professional inicial per al curs 2013-2014, 10 punts.  
  
c) Si el cicle ha participat en el procés d'admissió per al curs 2014-2015, 15 punts.  
d) L'experiència de l'entitat en la impartició de PQPI es valorarà de la manera següent:  
- Més de 7 cursos, 5 punts.  
- Fins a 7 cursos, 4 punts.  
- Fins a 6 cursos, 3 punts.  
- Fins a 4 cursos, 2 punts.  
- Fins a 2 cursos, 1 punt.  
e) Si el centre té més cicles de la família professional a què pertany el cicle de FPB sol·licitat, 5 punts.  
f) Si és oportuna l'autorització del cicle en la localitat, comarca o zona per raons de planificació, ocupabilitat i demanda, 5 punts.  
2. Només podran obtindre la subvenció els cicles la puntuació dels quals siga superior o igual a 25 punts.  
S'ordenaran els cicles segons la puntuació obtinguda. En cas d'empat en la puntuació s'ordenaran tenint en compte la puntuació obtinguda successivament en els apartats d, e i f.  
3. Només podran ser beneficiaris de la subvenció aquells cicles el nombre d'alumnes previst dels quals no siga inferior a 10. Esta circumstància serà comprovada d'ofici per l'Administració en els casos en què el cicle haja participat en el procés d'admissió i, en el cas que no haja participat, el centre presentarà llistat nominal d'alumnat previst, segons l'annex II d'esta convocatòria.  
4. Se subvencionaran tants cicles com permeta la quantia de la subvenció fixada en l'article 5.2 d'esta orde.  
5. Les circumstàncies al·legades pels sol·licitants seran comprovades d'ofici per l'Administració. En els casos en què no siga possible, se sol·licitarà als interessats l'aportació de la documentació acreditativa pertinent.  
  
Article 11. Resolució del procediment  
1. Es delega en el director general de Centres i Personal Docent la competència per a resoldre esta convocatòria.  
2. Una vegada realitzada la proposta de la comissió d'avaluació sobre l'adjudicació de quantitats i la denegació de subvenció, l'òrgan instructor elevarà la proposta de resolució al director general de Centres i Personal Docent perquè resolga.  
3. En tot cas, la denegació de la subvenció serà motivada i les raons es faran constar en la resolució d'adjudicació.  
4. La resolució haurà de ser dictada i publicada amb anterioritat al 10 de desembre de 2014. En el cas que transcorregut este termini no s'haja dictat cap resolució, les sol·licituds presentades es consideraran desestimades per silenci administratiu, d'acord amb l'article 55 de la Llei 9/2001, de 21 de desembre, de la Generalitat, de Mesures Fiscals, de Gestió Administrativa i Financera i d'Organització de la Generalitat Valenciana, sense perjuí de l'obligació de l'Administració de resoldre de conformitat amb allò que disposa l'article 42 de la Llei 30/1992, de Règim Jurídic de les Administracions Públiques i del Procediment Administratiu Comú.  
5. L'esmentada resolució serà publicada en el Diari Oficial de la Comunitat Valenciana, d'acord amb el que establix l'article 18 de la Llei 38/2003, de 17 de novembre, General de Subvencions.  
6. Contra les resolucions que resolguen este procediment, que posaran fi a la via administrativa, es podrà interposar un recurs potestatiu de reposició davant de la consellera d'Educació, Cultura i Esport en el termini d'un mes des de la publicació o plantejar directament un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar de l'endemà del dia de la publicació.  
  
  
Article 12. Obligacions dels beneficiaris  
1. Són obligacions dels centres beneficiaris, a més de les previstes en l'article 14 de la Llei General de Subvencions:  
a) Realitzar el programa de qualificació professional inicial subvencionat amb subjecció a l'Orde de 19 de maig de 2008 (DOCV 5790, 23.06.2008), de la Conselleria d'Educació, per la qual es regulen els programes de qualificació professional inicial a la Comunitat Valenciana, i a esta orde.  
b) Realitzar el cicle de Formació Professional Bàsica subvencionat amb subjecció al Reial Decret 127/2014, de 28 de febrer, pel qual es regulen aspectes específics de la Formació Professional Bàsica de les ensenyances de Formació Professional del sistema educatiu, a la normativa autonòmica aplicable i al que disposa esta orde.  
c) Justificar davant de la Direcció General de Centres i Personal Docent l'ajuda en els termes i terminis previstos en la present orde.  
d) Sotmetre's a la supervisió dels programes per personal de la conselleria competent en matèria d'educació i a les actuacions de control financer que legalment corresponguen.  
e) Comunicar a la Direcció General de Centres i Personal Docent l'obtenció d'altres subvencions, ajudes, ingressos o recursos que financen les activitats subvencionades. Esta comunicació s'haurà de fer tan prompte com es conega i, en tot cas, amb anterioritat a la justificació de l'aplicació donada als fons percebuts.  
f) No percebre cap quantitat de l'alumnat participant en el programa subvencionat.  
g) Acreditar, amb anterioritat a dictar-se la proposta de resolució de concessió, que es troba al corrent de les seues obligacions tributàries i davant de la Seguretat Social. No serà necessari acreditar-ho si s'ha autoritzat la Conselleria d'Educació, Cultura i Esport a fer-ho directament.  
h) Conservar els documents justificatius de l'aplicació dels fons rebuts, inclosos els documents electrònics, mentres puguen ser objecte de les actuacions de comprovació i control.  
i) Adoptar les mesures de difusió contingudes en l'apartat 4 de l'article 18 de la Llei General de Subvencions.  
j) Procedir al reintegrament dels fons percebuts en els supòsits previstos en l'article 37 de la Llei General de Subvencions.  
k) A efectes organitzatius, fer les previsions necessàries de personal i instal·lacions per a atendre el procés d'admissió i matrícula de l'alumnat en les dates que a este efecte fixe l'Administració educativa.  
  
2. L'incompliment de les obligacions anteriors donarà lloc a l'exigència de les responsabilitats o sancions que corresponguen, d'acord amb el que disposa el títol IV de la Llei 38/2003, de 17 de novembre, General de Subvencions.  
  
Article 13. Règim de pagament  
Les ajudes econòmiques de la present convocatòria se satisfaran, en un únic pagament, als centres docents beneficiaris, prèvia justificació de la subvenció en els termes establits en l'article següent.  
  
Article 14. Justificació. Forma i termini  
1. La justificació de la subvenció concedida es realitzarà aportant una declaració responsable del titular del centre on conste una relació detallada i comprensiva de la totalitat dels gastos imputables al curs de PQPI o cicle de FPB subvencionat, acompanyada de la documentació de caràcter econòmic que ho justifique, per un import igual o superior a la subvenció concedida, segons model que es facilitarà als beneficiaris a través de la pàgina web d'esta conselleria. La documentació presentada serà original o còpia degudament compulsada.  
  
2. El termini de presentació de la justificació serà fins a l'1 de desembre de 2014.  
3. Una vegada justificat per part dels centres l'import de la subvenció, es realitzaran les corresponents propostes de pagament.  
  
Article 15. Causes de reintegrament o minoració de la subvenció  
1. L'alteració d'alguna de les característiques del projecte aprovat, l'incompliment d'algunes condicions establides en la resolució de concessió de la subvenció, la falta de justificació dels gastos subvencionats i la concessió, després de la presentació de la sol·licitud, d'altres ajudes públiques o privades, o d'altres ingressos o recursos que en conjunt superen el cost de l'activitat a desenrotllar pel beneficiari, podrà donar lloc a la minoració de la subvenció concedida.  
  
2. En especial, es podrà revocar la subvenció concedida en els següents supòsits d'incompliment per part de l'entitat:  
a) Incompliment de la finalitat per a la qual es va concedir la subvenció, o de les condicions imposades per a la concessió en l'aprovació de la programació.  
b) Percepció per part de l'entitat beneficiària de qualsevol quantitat econòmica procedent de l'alumnat participant en els cursos.  
c) La falsedat de les dades contingudes en la declaració del gasto prevista en l'apartat catorze d'esta orde.  
d) Qualsevol altre motiu que perjudique el fi últim pel qual la subvenció haja sigut concedida i, en particular, l'incompliment dels criteris continguts en la present orde.  
3. Serà procedent el reintegrament dels fons percebuts en els supòsits que es detallen en l'article 37 de la mencionada Llei 38/2003, de 17 de novembre, General de Subvencions, sense perjuí del que disposa el títol IV d'esta mateixa llei quant a infraccions i sancions administratives en matèria de subvencions.  
4. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, la variació de la finalitat de l'actuació o la falta de justificació de l'acció, donarà lloc a la incoació per l'òrgan competent per a la concessió de les ajudes del corresponent procediment, que podrà finalitzar, si és el cas, acordant el reintegrament de les quantitats percebudes i l'exigència de l'interés de demora, des del moment del pagament de la subvenció. En la tramitació del procediment es garantirà en tot cas el dret de l'interessat a l'audiència.  
5. Es delega en la Direcció General de Centres i Personal Docent la resolució dels expedients de reintegrament de la subvenció que siguen pertinents.  
  
Article 16. Compliment del Decret 147/2007, de 7 de setembre  
La present convocatòria, de conformitat amb els articles 3.4 i el 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques (DOCV 5596, 11.09.2007), està exempta de notificació a la Comissió Europea perquè no hi és aplicable l'article 107, apartat 1, del Tractat de Funcionament de la Unió Europea, en la mesura que no afecta els intercanvis comercials entre els estats membres.  
  
  
DISPOSICIÓ ADDICIONAL  
  
Única. Competències d'execució  
Es faculta el director general de Centres i Personal Docent per a dictar les resolucions i instruccions que siguen necessàries per a l'execució del que disposa la present orde i se l'autoritza per a l'ampliació dels terminis de presentació d'instàncies i justificacions, quan es considere aconsellable per al desplegament i execució d'esta orde, d'acord amb l'article 49 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú (BOE 285, 27.11.1992).  
  
DISPOSICIÓ TRANSITÒRIA  
  
Única. Autorització curs 2014-2015  
La concessió de la subvenció, tant per als cursos de PQPI com per a cicles de FPB comporta l'autorització dels esmentats cursos o cicles per al curs 2014-2015.  
DISPOSICIÓ FINAL  
  
Única. Entrada en vigor  
Esta orde produirà efectes l'endemà de ser publicada en el Diari Oficial de la Comunitat Valenciana.  
  
Contra la present orde, que posa fi al procediment administratiu, podrà interposar-se un recurs potestatiu de reposició davant de la consellera d'Educació, Cultura i Esport en el termini d'un mes des de la seua publicació en el Diari Oficial de la Comunitat Valenciana o ser impugnada per mitjà de la interposició d'un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà del dia de la publicació en el Diari Oficial de la Comunitat Valenciana, d'acord amb el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa.  
  
València, 25 d'agost de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET